— Сустрэча прайшла на вельмі высокім узроўні і выклікала вялікую цікавасць з боку СМІ. Удзельнічалі ў ёй і латвійскія парламентарыі, прадстаўнікі бізнесу, — расказаў у інтэрв’ю “БН” прэзідэнт Згуртавання беларускіх грамадскіх арганізацый у Літве Раман Вайніцкі, які прадстаўляў у Рызе беларусаў Літвы. — Людзі выказвалі нездавальненне эканамічнымі санкцыямі, якія ў Еўрасаюзе прапануюць увесці ў дачыненні да нашай этнічнай Радзімы. І мы не разумеем, чаму ўвесь беларускі народ праз гэта хочуць прымусіць жыць горш. Бо зразумела — эканамічныя санкцыі не лепшым чынам адаб’юцца на беларусах, а таксама літоўцах, паляках і прадстаўніках іншых нацыянальнасцей, што сёння жывуць на Беларусі. Апроч таго, ёсць разуменне, што эканамічныя санкцыі супраць нашай этнічнай Радзімы паўплываюць і на эканоміку некаторых краін Еўрасаюза, эканамічна звязаных з Беларуссю. Ад такой палітыкі не выйграе ніхто…